Kombet e Bashkuara paralajmërojnë shtimin e dhunës në Siri
Rreth 400 njerëz janë vrarë në Siri që nga dislokimi i misionit të Lidhjes Arabe
Diplomatët thonë se shefi politik i Kombeve të Bashkuara Lynn Pasco i tha Këshillit të Sigurimit se rreth 400 njerëz, ose mesatarisht 40 në ditë janë vrarë që nga mbërritja në Siri të vëzhguesve të Lidhjes Arabe me 26 dhjetor. Ambasadorja amerikane Susan Rice dënoi dhunën dhe fajësoi qeverinë e Presidentit Bashar al-Assad. Zonja Rice përsëriti thirrjen e administratës së Presidentit Obama ndaj Presidentit Assad që të heqë dorë nga pushteti. Ajo kritkoi fjalimin e zotit Assad të martën, ku ai përsëri fajësoi konspiratorët e huaj për muaj protestash dhe dhune, duke thënë se qeveria e tij do të shtypë terrorizmin me një grusht të hekurt. Abasadorja Rice po ashtu shprehu shqetësime rreth njoftimeve se të paktën dy kuvajtianë që janë pjesë e grupit vëzhgues të Lidhjes Arabe ishin plagosur në Siri nga elementë që mbështesin qeverinë. I dërguar i Sirisë në Kombet e Bashkuara Bashar al-Ja’afari u tha gazetarëve se numri i të vdekurve vazhdon të shtohet si rezultat i ngacmimeve dhe nxitjeve nga vendet e huaja, përfshi disa në Këshillin e Sigurimit. Ndërsa për vëzhguesit e plagosur, ai ngriti pyetjen se kush ishte përgjegjës për incidentet. Diplomatët perëndimor kanë shtuar thirrjet për ringjalljen e negociatave mbi një propozim të Këshillit të Sigurisë që dënon dhunën dhe shpreh mbështetje për nismën e Lidhjes Arabe për vënien e paqes. Puna për hartimin e një teksti të sponsorizuar nga Rusia ka mbetur në errësirë që nga fundi i dhjetorit, sipas një diplomati. Disa diplomatë thonë se po presin përfundimet e një raporti të Lidhjes Arabe mbi misionin e monitoritmit, i cili pritet të dalë me 19 janar. Kombet e Bashkuara thonë se më shumë se 5 mijë njerëz kanë humbur jetën që nga fillimi i protestave kundër qeverisë siriane në marsin e vitit të kaluar.